RESOLUCIÓN do 22 de xaneiro de 2015 pola que se publica o Plan de formación do persoal da Administración da Comunidade Autónoma, das entidades locais de Galicia, da Administración de xustiza de Galicia e do persoal de administración e servizos (PAS) das tres universidades galegas para o ano 2015.
Escola Galega de Administración Pública — III. Outras disposicións — 29/01/2015

O Plan de formación da Escola Galega de Administración Pública -en diante EGAP- recolle as actividades formativas dirixidas ao persoal ao servizo da Administración da Comunidade Autónoma, ao persoal ao servizo da Administración de xustiza de Galicia, ao persoal ao servizo das entidades locais de Galicia, e ao persoal de administración e servizos (PAS) das tres universidades galegas (UDC, USC e UVigo). Trátase da primeira vez que a formación dirixida a estes catro colectivos se integra nun único documento marco.
O plan integra, así pois, o conxunto de accións estratéxicas para a formación e actualización profesional dos empregados públicos da Comunidade Autónoma, a través dunha oferta ampla e variada con que mellorar a súa cualificación e capacitación profesional. O feito de aglutinar a formación destinada aos distintos colectivos de empregados públicos nun único instrumento constitúe unha acción pioneira, coa cal se pretende dotar de unidade e coherencia o conxunto da oferta formativa.
O dito plan é o resultado dun proceso de detección das necesidades formativas, no cal participaron as distintas consellerías da Xunta de Galicia, a Dirección Xeral de Xustiza, a Dirección Xeral de Administración Local e as tres universidades de Galicia. Para a elaboración deste plan tivéronse en conta as propostas dos coordinadores de formación de cada centro directivo, a colaboración de docentes e expertos de distintos eidos formativos e as achegas dos propios destinatarios da formación, os cales coas súas suxestións contribuíron a facer do plan un verdadeiro instrumento para a mellora continua.
Así mesmo, na súa configuración, tívose en conta a demanda real rexistrada nos cursos e os resultados da avaliación das actividades desenvoltas nos anos anteriores. Estas son as ferramentas chave que permitiron a creación dun programa de calidade e adecuado aos requirimentos dos usuarios, que tivese en conta ademais o marco de restrición orzamentaria en que nos atopamos.
Como resultado do anterior, a EGAP presenta un plan de formación estruturado en accións formativas de carácter transversal e específico. As primeiras teñen por obxecto ofrecer un currículo básico horizontal que capacite os empregados públicos para realizaren as funcións que son xenéricas e que constitúen as bases da organización da Administración. Doutra banda, as accións formativas específicas comprenden o conxunto de actividades cuxo obxectivo está directamente relacionado coa adaptación permanente ao posto de traballo, incluíndo contidos sectoriais relativos a competencias concretas.
O Plan de formación para o ano 2015 supón unha clara aposta polos diferentes contornos de aprendizaxe e metodoloxías, entre os cales se atopan a autoformación, a teleformación e a docencia presencial. Así pois, a pluralidade de formatos, modalidades e metodoloxías constitúe outra das liñas distintivas do plan, que ten o obxectivo de facilitar a formación continua por parte dos empregados públicos, ao eliminar calquera posible barreira no acceso e promover a conciliación.
Tendo en conta o éxito acadado nos dous últimos anos, amplíase o catálogo de actividades dispoñibles na modalidade de autoformación. Con esta actuación, o propósito é achegarlle a oferta formativa ao maior número de persoas, garantindo a equidade no acceso aos contidos máis demandados, e que os empregados públicos poidan acreditar a súa competencia mediante unha proba voluntaria, que lle dá dereito a obter un certificado de equivalencia.
Continúase, así mesmo, apostando pola teleformación, cunha elevada porcentaxe de actividades formativas impartidas nesta modalidade, da cal temos constatado as súas múltiples vantaxes. A EGAP vén traballando, así pois, nos últimos anos, na consolidación dun espazo virtual de coñecemento, cunha formación en liña con que o alumnado pode xestionar o seu proceso de aprendizaxe.
Estas dúas modalidades, de carácter flexible, permiten incrementar o número de empregados públicos que acceden ás actividades, promovendo a formación continua daquelas persoas que, ben sexa por barreiras xeográficas ou razóns de conciliación, teñen maiores dificultades para cursar formación presencial, garantindo a igualdade no acceso á formación.
Outro elemento destacado é a profunda renovación dos contidos e diversificación da oferta formativa, coa incorporación dunha elevada porcentaxe de cursos novos. Esta renovación efectuouse a partir dunha vixilancia permanente das actualizacións normativas e procedementais. En todo momento, procurouse ademais o obxectivo de garantir un enfoque eminentemente práctico.
O plan, ben que presenta carácter integral, atende en todo momento ás particularidades e especificidades dos distintos colectivos de empregados públicos a que se dirixen as actividades, procurando a máxima adecuación aos destinatarios. Ademais, á hora de determinar os contidos e modalidades formativas, atendeuse á diversidade dos perfís profesionais e á distribución territorial dos efectivos, e tívose en conta a diversidade de niveis e escalas de traballo a que se adscriben os destinatarios.
Cómpre salientar tamén, pola súa parte, o grande incremento da oferta dirixida ao persoal das entidades locais e o avance no desenvolvemento dos itinerarios para o persoal da Administración de xustiza, articulando unha formación modular estratéxica para a capacitación deste persoal. O PAS das universidades pode acceder a cursos transversais, na modalidade en liña, cos cales se pretende darlles resposta aos seus especiais requirimentos.
Na oferta formativa que presentamos, ampla e variada, incluíronse, por tanto, unha serie de contidos de referencia, que se atopan en consonancia cos temarios dos procesos de selección, co propósito de contribuír á mellora profesional dos empregados públicos e á ampliación das súas posibilidades de promoción.
Queremos que o plan sexa tamén un instrumento que contribúa a promover a igualdade no seo das administracións, a eliminar os estereotipos de xénero e a evitar calquera forma de discriminación. Con este propósito, reforzáronse e diversificáronse as actividades formativas nesta materia coa introdución de novos contidos.
A avaliación dos plans formativos, concibida como un proceso sistemático e permanente de recollida de información, é hoxe un dos alicerces nos cales se sustenta o modelo formativo da EGAP. Este permite mellorar a programación dos cursos, adecuar as actividades ás necesidades e expectativas dos usuarios, mellorar a calidade das actividades incluídas no plan e, en último termo, reforzar a transparencia, a rendición de contas e o control de resultados.
Polo demais, cómpre salientar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e dispoñible e ao que se estipule en cada convocatoria. Así mesmo, débese advertir que quedan excluídas as actividades derivadas de cursos selectivos; os cursos superiores; as actuacións en colaboración; as xornadas, conferencias e seminarios; as actividades doutras administracións públicas (agás as sinaladas) e as actividades de formación do persoal docente da Consellería de Cultura, Educación e Ordenación Universitaria e do persoal sanitario. A estas últimas administracións dirixiranse convocatorias específicas de conformidade coa aprobación dos seus plans ou cos convenios que se asinen durante o ano 2015.
Feitas estas advertencias, resta tan só sinalar que para acceder ás accións formativas recollidas neste plan os empregados públicos deberán formalizar a súa matrícula despois de que se publiquen no
Diario Oficial de Galicia
as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 22 de xaneiro de 2015.
De acordo co exposto, publícase como anexo a esta resolución o Plan de formación do persoal ao servizo da Administración da Comunidade Autónoma, do persoal ao servizo da Administración de xustiza de Galicia, do persoal ao servizo das entidades locais de Galicia e do PAS das tres universidades galegas para o ano 2015.
Santiago de Compostela, 22 de xaneiro de 2015
Nota aclaratoria: o número de prazas consignado nas táboas corresponde a cada unha das edicións programadas, agás no portal de idiomas dos cursos da Administración autonómica, en que se recolle o número total de prazas previstas para todas as edicións.